《河流》
元代·贡奎

十月寒气盛，长河流冰澌。征艎溯浩浩，钩曲苦逶迟。

滉漾圭角露，稍冱还参差。恍疑戈戟森，出没相倾攲。

或员如堕炮，或利如铦锤。须臾骤风激，琼瑶积山危。

樯楫一冲击，縻烂不可支。穷阴生极底，乃见造化奇。

履霜固知坚，物序矧及期。行役何未已，君子宜慎思。

岂无冠盖华，挥霍遵大逵。千钧载车毂，络绎驷马驰。

覆前罔戒险，陨身悔何追。我昔居南州，感此日未窥。

朅来二十年，战兢常自持。终当挂高帆，春洲扬绿漪。

作者简介：贡奎（1269—1329），字仲章，宣城（今属安徽）人。生于元世祖至元六年，卒于文宗天历二年，年六十一岁，追封广陵郡侯，谥文靖。